**Gyermekek-keresztútja**

**Bevezetés:**

Köszönöm Jézus, hogy föláldoztad magadat értünk a kereszten. Köszönöm, hogy szabad akaratodból jártad végig a keresztutat. Kérlek, gyújts hitet a szívemben!

1. **Pilátus halálra ítéli Jézust**

**Imádunk Téged Krisztus és áldunk Téged,/mert szent kereszted által megváltottad a világot.**

Jézus! Kérlek, segíts az embereknek, hogy ne ítéljék el egymást! Segítsd, hogy ne legyenek bántóak egymással!2.**-**

**2. Jézus vállára veszi a keresztet**

**Imádunk Téged…**

Kérünk Istenünk, hogy mindig vállalni tudjuk a hibáinkat! Segíts, hogy ne kövessünk el bűnt! Köszönjük, hogy vállaltad értünk a kereszt súlyát és a bűneinket.

**3.Jézus először esik el**

**Imádunk Téged….**

Jézus, a nehéz kereszt súlya alatt elestél. Mi is elesünk,mikor rosszat ,bűnt követünk el és nehéz felállni. Segíts nekünk továbbmenni!

**4. Jézus találkozik anyjával**

**Imádunk Téged és áldunk……**

Mennyei Atyánk, köszönjük az édesanyákat! Te úgy alkottad a világot, hogy minden gyermeknek adtál édesanyát. Köszönöm a jóságát, a gondviselését, a türelmét és azt, hogy szeret engem. Kérlek, áldd meg az édesanyákat, hogy Szűz Mária hite és példája segítse őket életükben.

**5. Cirenei Simon segít vinni a keresztet**

**Imádunk Téged….**

Kérlek Istenem, mindenki szeretettel segítse a másikat! Köszönöm Istenem, hogy vannak segítőkész és kedves emberek. Add, hogy az emberek ne legyenek egymással gonoszak!

**6. Veronika kendőjét nyújtja Jézusnak**

**Imádunk Téged….**

Kérlek Jézus, add, hogy mindig segítsek azokon az embereken, akik segítségre szorulnak! Add, hogy meglássam azokat az embereket, akik szenvednek valamiben és segítsek rajtuk akkor is, ha csak egy jó szót tudok mondani.

**7. Jézus másodszor esik el**

**Imádunk Téged és áldunk …..**

Ó drága Jézus! Segíts nekünk, hogy mikor fájdalom bánt, mi győzzünk felette! Te adod az erőt és benned bízhatok. Bármi teher nehezedik ránk, te segítesz felkelni. Veled mindenre képes vagyok!

**8. Jézus szól a síró asszonyokhoz**

**Imádunk Téged….**

Jézus! Vigasztalj meg minket! Amit megtettél értem, nem felejtem el! Hogy akkor is szeretsz, és jó útra térítesz, ha a Te szavad ellen cselekszem! Szóltál az édesanyákhoz, hogy neveljék hitre és jóra a gyermekeiket, hogy majd ne kelljen sírniuk miatta, ha felnőnek. Köszönöm,hogy jó szüleim vannak.

**9. Jézus harmadszor esik el**

**Imádunk Téged…**

Jézus, segíts rajtunk, ha elesünk. A szereteted mindent megold! Add, hogy sose adjuk fel, hogy meg tudjunk bocsátani egymásnak és szeretettel tudjunk egymás felé lenni.

**10. Jézust megfosztják ruháitól**

**Imádunk Téged….**

Köszönöm Jézus, hogy önfeláldozóan vállaltad, hogy megszégyenítsenek, kinevessenek. Mindezt a mi bűneik megváltása miatt tetted. Kérlek Uram, hogy ne ragaszkodjunk a földi dolgokhoz, és le tudjunk mondani bármiről és kövessünk Téged! Add, hogy az élet nehézségeit, megpróbáltatásait szeretetben tudjuk elviselni.

**11. Jézust keresztre szegezik**

**Imádunk Téged….**

Jézus, köszönjük, hogy feláldoztad magad értünk! Köszönjük, hogy meghaltál a bűneinkért! Köszönjük, hogy példát mutattál!

**12. Jézus meghal a kereszten**

**Imádunk Téged…..**

Drága Jézus! Annyira szeretsz engem, hogy még a halált is vállaltad. Most úgy tűnik, hogy ez az út véget ért. De mi tudjuk, hogy fel fogsz támadni. Dicsőség legyen neked ezért!

**13. Jézust leveszik a keresztről**

**Imádunk Téged.**

Drága Jézusom! Édesanyád még halálod után is megölelt. Nekünk is fontos az ölelés. Segíts, hogy mindig ki tudjuk mutatni a szeretetünket! És add, hogy ne okozzunk fájdalmat édesanyánknak.

**14. Jézust sírba helyezik**

**Imádunk Téged….**

Köszönöm Jézus, hogy a hideg sziklasírból is tudtál vigyázni rám! Köszönöm, hogy az emberekért feláldoztad magad!

**Befejezés**

Köszönöm, hogy ezt mind megtetted értünk. De tudom, hogy neked nem az volt a legnagyobb fájdalom, amikor megostoroztak és véreztél, hanem az, hogy nem figyelek Rád eléggé és sokszor szeretetlen vagyok az emberekkel.Köszönöm,hogy mindig megbocsátasz és újat kezdhetek.

Köszönöm,hogy szeretsz akkor is mikor rosszalkodok, vagy bűnt követek el.

Hála neked Jézusom.

Miatyánk.